****

|  |  |  |  |
| --- | --- | --- | --- |
| Váš list číslo/zo dňa | *Naše číslo*  *53688/2021-RIEK* | *Vybavuje/***🕿** | Banská Bystrica *Dňa 22.12.2021* |

**Tlačová správa**

**pÄtnásť nových ultrasonografických prístrojov skvalitnilo diagnostiku u covidových pacientov**

**Pätnásť nových ultrasonografov skvalitnilo diagnostiku**

**FNsP F.D. Roosevelta Banská Bystrica zakúpila z prostriedkov EÚ pätnásť nových ultrasonografických prístrojov v hodnote 613 tis. EUR, ktoré skvalitnili diagnostiku najmä na covidových oddeleniach.**

S príchodom pandémie sa zvýšili nároky na diagnostiku pacientov v špeciálnom hygienicko -epidemologickom režime. Pacientov s ochorením Covid-19 vzhľadom na ich infekčnosť nie je možné zasielať na vyšetrenie na štandardné sonografické pracovisko ani presúvať prístroje medzi oddeleniami. Vznikla tak potreba dovybavenia pracovísk mobilnými ultrasonografickými prístrojmi (USG) s rozšírenými funkciami diagnostiky.

„*Ultrasonografia je veľmi vhodnou modalitou umožňujúcou sledovanie vývoja ochorenia a tiež zefektívnenie samotnej liečby u covid pacientov. USG hrudníka umožňuje zrýchlenie diagnostického procesu, bezpečnú realizáciu invazívnych výkonov a efektívnu kontrolu stavu pacienta pri minimálnej záťaži,* “ uviedla Miriam Lapuníková, riaditeľka nemocnice.

Päť ultrazvukových plne digitálnych prenosných prístrojov s možnosťou echokardiografie doplnilo vybavenie II. Kliniky anestéziológie a intenzívnej medicíny SZU (2ks), Oddelenia urgentného príjmu, pracoviska JIS na II. Internej klinike SZU a II. Urologickej kliniky SZU.

Desať digitálnych celotelových ultrazvukových prístroj strednej triedy pomáha pri diagnostike a kontrole stavu na lôžkových oddeleniach alebo ambulanciách infekčného, pľúcneho a nefrologického oddelenia a gynekologicko-pôrodníckej, transplantačnej, chirurgickej, internej, urologickej a algeziologickej kliniky.

Oba typy sú, okrem možností diagnostiky orgánov v dutine brušnej, vybavené aj sektorovou sondou, ktorou je možné vyšetrovať aj v hlbokých štruktúrach hrudníka pľúca, srdce ale aj cievy.

Pätnásť prístrojov prišlo do nemocnice v priebehu októbra a novembra a plne ich využívajú od začiatku decembra. Ultransonografy sú súčasťou rozsiahlejšej obnovy zdravotníckej techniky hradenej z prostriedkov Európskej únie.

Prístroje stáli spolu 613 200 EUR a na ich kúpu boli využité prostriedky z nenávratného finančného príspevku z Integrovaného regionálneho operačného programu z projektu „*Vybavenie FNsP FDR BB pre zabezpečenie prevencie, diagnostiky a liečby pacientov podozrivých alebo chorých s diagnózou COVID-19“.* Nemocnica v rámci tohto projektu čerpala prostriedky v celkovej výške 2 mil. EUR .

Kontakt pre médiá:

Mgr. Ružena Maťašeje

hovorkyňa, PR manažérka

Mobil: 0917 714 909

E- mail: rmataseje@nspbb.sk